***KRITERIJI OCJENJIVANJA UČENIKA IZ MATEMATIKE***

Nastavni predmet: **MATEMATIKA**

Razredi: 5. – 8.

Učitelji: Ines Križanec, Ivan Lugar, Višnja Smuđ

**USMENO**

|  |  |
| --- | --- |
| ***Odličan (5)*** | U potpunosti svladao nastavno gradivo, siguran i samostalan, brzo i logično zaključuje, uspješno povezuje sadržaje, uočava korelacije s drugim predmetima. Stečeno znanje primjenjuje na nove, složenije primjere. Kreativno primjenjuje usvojene vještine i znanja u novim situacijama. Uspješno uočava i izvršava korelaciju sa srodnim gradivom. Sposoban je prenositi znanje drugim učenicima. Reagira brzo, odgovara temeljito i argumentirano. Samostalno i točno rješava problemske situacije. Pokazuje izrazit interes za predmet. Točno i temeljito promatra, te logički povezuje i obrazlaže matematičke pojmove i zakonitosti. Uočava bit zakonitosti, uči s razumijevanjem.  |
| ***Vrlo dobar (4)*** | Obrazlaganje točno, logično, s razumijevanjem, znanje primjenjuje umjereno brzo, ali ponekad nesiguran, pa je potrebna manja pomoć učitelja. Nastavno gradivo razumije, ali ne povezuje sve pojmove. Probleme rješava uz ograničenu pomoć, često točno. Uglavnom marljivo radi na satu. Trudi se samostalno rješavati zadatke, ako ne razumije, traži pomoć.  |
| ***Dobar (3)*** | Djelomično samostalno i uz pomoć učitelja odgovara na pitanja. Sadržaje razumije, ali ih teško primjenjuje. Zadatke rješava uz ograničenu pomoć, često točno, bez problema rješava jednostavnije zadatke, sporiji je u rješavanju težih zadataka. Objašnjenja su odgovarajuća ali nepotpuna i nesigurna, rijetko koristi matematičku terminologiju, uočava pogrešku uz pomoć i samostalno ju ispravlja. Povremeno provjerava rješenja, uglavnom poznaje poučke i pravila i upotrebljava ih uz manju pomoć. Povremeno sudjeluje u zaključivanju i aktivno prati nastavu. |
| ***Dovoljan (2)*** | Učenik je usvojio ključne pojmove i prepoznaje ih i razlikuje od drugih pojmova. Ne povezuje činjenice i primjenjuje naučeno samo uz pomoć učitelja. Obrazlaže nepotpuno i s pogreškama. Otežano povezuje novo gradivo sa starim i dosta teško usvaja nove pojmove (stupanj prepoznavanja). Pokazuje slabu motiviranost za spoznavanje matematičkih sadržaja. Prepoznaje osnovne matematičke pojmove, odgovara po sjećanju, bez dubljeg razumijevanja. Rješava najjednostavnije zadatke. Zadatke rješava sporo. |
| ***Nedovoljan (1)*** | Učenik nije usvojio minimum gradiva, znanje manjkavo, površno, ne može se primjeniti ni uz učiteljevu pomoć. Obrazlaže matematičke pojmove i postupke bez razumijevanja i nesuvislo. Slabo ili gotovo nikako ne poznaje i primjenjuje osnovne matematičke zakonitosti i pojmove. Ne može riješiti najjednostavnije zadatke. Sklon je ponavljanju grešaka bez razmišljanja o njima. |

**PISMENO**

Pisane provjere znanja (ispiti znanja) pišu se nakon svake obrađene cjeline. Pisane provjere najavljuju se tjedan dana unaprijed. Osim toga, moguće su kratke pisane provjere znanja (KPZ) nakon obrađenog dijela gradiva. Kratke pisane provjere ne moraju se najaviti, unosi se ocjena ili broj bodova. Konačna ocjena ne mora biti aritmetička sredina ocjena iz pojedinih elemenata.

|  |  |
| --- | --- |
| Broj bodova (%) | Ocjena |
| 86 - 100 | ***Odličan (5)*** |
| 71 - 85 | ***Vrlo dobar (4)*** |
| 56 - 70 | ***Dobar (3)*** |
| 41 - 55 | ***Dovoljan (2)*** |
| 0 - 40 | ***Nedovoljan (1)*** |

**DOMAĆI URADAK**

|  |  |
| --- | --- |
| ***Odličan (5)*** | Piše domaće zadaće redovito, uredno i točno. Vješt je u kodiranju uvjeta zadatka, ima osobit smisao za isticanje važnih podataka. Rješenja su mu često originalna, konstrukcije precizne, crteži i sheme u funkciji zadatka. |
| ***Vrlo dobar (4)*** | Piše domaće zadaće redovito, uredno i točno. Racionalno koristi prostor, konstrukcijski zadaci odgovaraju geometrijskim, ali ne uvijek estetskim mjerilima. Složenije probleme ne uspjeva samostalno riješiti.  |
| ***Dobar (3)*** | Piše domaću zadaću redovito, uredno i čitko, ne uvijek i u cijelosti točno i samostalno. Pribor koristi pravilno, ali konstrukcije nisu uvijek točne. Samostalno rješava jednostavnije zadatke. Ima poteškoća u zaključivanju. Površan i brzoplet, pa je u radu potreban poticaj i kontrola.  |
| ***Dovoljan (2)*** | Ne piše zadaću redovito, nedovoljno uredno, rješenja netočna, a postupci manjkavi. Crteži često nisu u funkciji zadatka. Neredovit i nesiguran u radu. Potreban stalni nadzor i pomoć učitelja i(li) roditelja. Zadovoljava se djelomičnim rezultatima.  |
| ***Nedovoljan (1)*** | Ne piše domaće zadaće i najjednostavnije zadatke ne uspjeva samostalno riješiti. Nema razvijene radne navike, nezainteresiran, odbija suradnju i pomoć  |

**AKTIVNOST**

|  |  |
| --- | --- |
| ***Odličan (5)*** | Samostalan, precizan i uredan u radu. Proširuje znanja dodatnom literaturom. Ima smisla za timski rad, vrlo *aktivan* i poduzetan, potiče druge na aktivnost. Bilješke točne, potpune i redovite. Redovito radi i više nego što se traži. Pokazuje zanimanje, izrađuje plakate, prezentacije i sl. Odlično se služi dodatnom literaturom i internetom te ne prepisuje i u potpunosti samostalan u radu. |
| ***Vrlo dobar (4)*** | Samostalan, aktivan i ustrajan, premda ponekad nesiguran i sporiji u radu. Redovite bilješke, ima smisla za grupni rad. Radovi nisu napravljeni samostalno, ali razumijevanje je dobro i može upotrijebiti stečeno znanje. |
| ***Dobar (3)*** | Uz učiteljevu pomoć uspijeva riješiti jednostavnije zadatke, povremeno se zalaže, površan i brzoplet, pa je u radu potreban poticaj i kontrola. Bilješke neredovite i nepotpune. |
| ***Dovoljan (2)*** | Skromne radne sposobnosti, potrebna stalna pomoć i navođenje učitelja. Zadatke obavlja sporo, nesigurno, slabo surađuje u grupi. Zadovoljava se djelomičnim rezultatima. Površan i neredovit u vođenju bilješki. |
| ***Nedovoljan (1)*** | Nema razvijene radne navike, nezainteresiran, odbija suradnju i pomoć, ponekad ometa nastavu. Često ne nosi pribor ili ne vodi bilješke.  |

Završna ocjena u matematici proizlazi iz sljedećih elemenata: usmeno ispitivanje, pismeno ispiti­va­nje i domaći uradak i aktivnost. *Pravilnikom o ocjenjivanju* obuhvaćeno je, osim brojčanog ocjenjivanja, i opis­no praćenje učenika koje učitelj upisuje u bilješke. Opisno ocjenjivanje dopunjava brojčano, a učitelju, učeniku i roditelju može biti iznimno važan pokazatelj zalaganja, odnosa prema radu i nastavi i kolegama te kao takvo utjecati na završnu ocjenu.